b'\n_START_ARTICLE_\nYukon (rieka)\n_START_SECTION_\nPovodie Yukonu\n_START_PARAGRAPH_\nCelkov\xc3\xa9 povodie rieky Yukon je 840\xc2\xa0000\xc2\xa0km\xc2\xb2, z toho 323\xc2\xa0800\xc2\xa0km\xc2\xb2 le\xc5\xbe\xc3\xad v Kanade. Te\xc4\x8die nieko\xc4\xbek\xc3\xbdmi n\xc3\xa1rodn\xc3\xbdmi parkmi a rezerv\xc3\xa1ciami, pri\xc4\x8dom polovicu tvoria lesy. Meno rieky Yukon poch\xc3\xa1dza z jazyka p\xc3\xb4vodn\xc3\xbdch obyvate\xc4\xbeov oblasti a znamen\xc3\xa1 \xe2\x80\x9eve\xc4\xbek\xc3\xa1 rieka\xe2\x80\x9c. Yukon je najdlh\xc5\xa1ou riekou na Alja\xc5\xa1ke a v terit\xc3\xb3riu Yukon a bola jednou z najd\xc3\xb4le\xc5\xbeitej\xc5\xa1\xc3\xadch dopravn\xc3\xbdch tr\xc3\xa1s po\xc4\x8das zlatej hor\xc3\xba\xc4\x8dky na Klondike v rokoch 1898 a 1899. Kolesov\xc3\xa9 rie\xc4\x8dne \xc4\x8dlny br\xc3\xa1zdili hladinu rieky a\xc5\xbe do vybudovania cesty Klondike Highway v roku 1950._NEWLINE_Yukon pretek\xc3\xa1 cez ve\xc4\xbemi riedko os\xc3\xaddlen\xc3\xa9 \xc3\xbazemie. Napriek svojej d\xc4\xba\xc5\xbeke rieka te\xc4\x8die iba cez nieko\xc4\xbeko miest a os\xc3\xa1d. V terit\xc3\xb3riu Yukon je to Whitehorse, Carmacks a Dawson a na Alja\xc5\xa1ke Circle, Fort Yukon, Stevens Village, Tanana, Ruby, Galena, Nulato, Grayling, Holy Cross, Russian Mission a Ohogamut.\n_START_SECTION_\nSpor o prame\xc5\x88 rieky\n_START_PARAGRAPH_\nRieka Yukon pramen\xc3\xad v Pr\xc3\xadmorskom pohor\xc3\xad (Coastal Range) v severnej \xc4\x8dasti kanadskej provincie Britsk\xc3\xa1 Kolumbia. V Kanade v\xc5\xa1ak pretek\xc3\xa1 hlavne terit\xc3\xb3riom Yukon, ktor\xc3\xa9mu dala meno. Za prame\xc5\x88 rieky Yukon sa v\xc5\xa1eobecne pova\xc5\xbeuje \xc4\xbeadovec Llewellyn na ju\xc5\xbenom v\xc3\xbdbe\xc5\xbeku jazera Atlin v Britskej Kolumbii. Odporcovia tohto n\xc3\xa1zoru tvrdia, \xc5\xbee prame\xc5\x88om Yukonu je jazero Lindeman v severnej \xc4\x8dasti Chilkoot Trail. Akoko\xc4\xbevek, voda z jazera Atlin te\xc4\x8die do jazera Tagish, tak isto ako aj voda z jazera Lindeman, potom ako pretek\xc3\xa1 cez jazero Bennett. Voda z jazera Tagish te\xc4\x8die do jazera Marsh a rieka vytekaj\xc3\xbaca zo severnej \xc4\x8dasti tohto jazera ju\xc5\xbene od Whitehorse u\xc5\xbe nesie n\xc3\xa1zov Yukon. S\xc3\xba v\xc5\xa1ak aj tak\xc3\xa9 n\xc3\xa1zory, \xc5\xbee prame\xc5\x88om rieky Yukon by v skuto\xc4\x8dnosti malo by\xc5\xa5 jazero Teslin, preto\xc5\xbee rieka Teslin, ktor\xc3\xa1 z neho vytek\xc3\xa1 m\xc3\xa1 dlh\xc5\xa1\xc3\xad tok, ke\xc4\x8f sa vlieva do Yukonu ako samotn\xc3\xa1 rieka Yukon.'